TARKASTUSLAUSUMA 6. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) ECSEL-yhteisyrityksen tilinpäätöksen, joka sisältää tilinpäätöslaskelmat (4) ja selvityksen talousarvion toteuttamisesta (5)27. kesäkuuta ja 31. joulukuuta 2014 väliseltä kaudelta, ja b) tilien perustana olevien toimien laillisuuden ja asianmukaisuuden. Toimivan johdon velvollisuus 7. Toimiva johto vastaa komission delegoidun asetuksen (EU) N:o 110/2014 (6) 16 ja 22 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän (7) vahvistamien kirjanpitosääntöjen mukaisesti sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää vaikuttava ja tehokas sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin aiheettomasti maksetut tai käytetyt varat. Tarkastajan velvollisuus 8. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (8) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset. 9. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksista tai virheistä johtuen tilinpäätökseen sisältyy olennaisia virheellisyyksiä tai tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden tarkoituksenmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen. 10. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi. Lausunto tilien luotettavuudesta 11. Tilintarkastustuomioistuin katsoo, että yhteisyrityksen taloudellinen asema 31. joulukuuta 2014 sekä sen toimien tulokset ja rahavirrat mainittuna päivänä päättyneeltä jaksolta on esitetty 27. kesäkuuta ja 31. joulukuuta 2014 väliseltä ajalta annetussa tilinpäätöksessä kaikilta olennaisilta osiltaan oikein yhteisyrityksen varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti. Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta 12. ECSEL-yhteisyritys on ottanut hoitaakseen ARTEMIS- ja ENIAC-yhteisyritysten hankkeet. ECSEL-yhteisyrityksen näiden hankkeiden osalta 27. kesäkuuta ja 31. joulukuuta 2014 välisenä aikana suorittamat maksut, joiden perusteena olevista kuluista osakasvaltioiden kansalliset rahoitusviranomaiset olivat antaneet hyväksymistä koskevan todistuksen, olivat määrältään 12,6 miljoonaa euroa. Tämä vastaa 48:aa prosenttia yhteisyrityksen maksujen kokonaismäärästä. 13. ARTEMIS- ja ENIAC-yhteisyritykset olivat tehneet hallinnollisen sopimuksen osakasvaltioiden kansallisten rahoitusviranomaisten kanssa. Sopimukset ovat voimassa sen jälkeenkin, kun ARTEMIS- ja ENIAC-yhteisyritykset sulautuivat ECSEL-yhteisyritykseen. Näiden järjestelyjen mukaisesti maksujen jälkitarkastukset on annettu kansallisten rahoitusviranomaisten tehtäväksi. Ne toimittavat tarkastuksia yhteisyrityksen puolesta. ARTEMIS- ja ENIAC-yhteisyrityksen jälkitarkastusstrategia perustui suurelta osin siihen, että kansalliset rahoitusviranomaiset tarkastivat hankkeiden kuluilmoitukset (9). 14. Hankekuluilmoitusten tarkastaminen on siirretty kansallisten rahoitusviranomaisten tehtäväksi, mutta niiden kanssa tehdyissä hallinnollisissa sopimuksissa ei määrätä jälkitarkastuksia koskevista käytännön järjestelyistä. 15. Kansallisilta rahoitusviranomaisilta saadut tarkastuskertomukset kattoivat (huhtikuussa 2015) noin 61 prosenttia päätökseen saatettujen hankkeiden kuluista. ECSEL-yhteisyritys ei kuitenkaan arvioinut näiden tarkastusten laatua. Tilintarkastustuomioistuin arvioi kolmen kansallisen rahoitusviranomaisen tarkastusstrategiat sekä niiden tarkastuskertomuksia. Arvioinnista kävi ilmi, että ECSEL-yhteisyritys ei voinut kansallisten rahoitusviranomaisten soveltamien menetelmien perusteella laskea luotettavaa painotettua virhetasoa eikä jäännösvirhetasoa Artemis- ja ENIAC-yhteisyritysten yhteydessä käynnistettyjen hankkeiden osalta. Niin ollen ei ole mahdollista päätellä, toimivatko jälkitarkastukset ARTEMIS- ja ENIAC-hankkeiden osalta vaikuttavalla tavalla, eikä arvioida, saatiinko tämän keskeisen kontrollin perusteella riittävä varmuus tilien perustana olevien toimien laillisuudesta ja asianmukaisuudesta. Varauman sisältävä lausunto tilien perustana olevien toimien laillisuudesta ja asianmukaisuudesta 16. Tilintarkastustuomioistuin katsoo, että varauman sisältävän lausunnon antamista perustelevissa kohdissa 12–15 esitettyjen seikkojen mahdollisia vaikutuksia lukuun ottamatta yhteisyrityksen 31. päivänä joulukuuta 2014 päättyneeltä varainhoitovuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.